WGO maan Madagaskar om Covid-19-middel te toets(Foto: Andry Rajoelina/Facebook) Die Wêreldgesondheidsorganisasie (WGO) maan Madagaskar om ŉ kruiemiddel, wat volgens pres. Andry Rajoelina ŉ geneesmiddel vir Covid-19 is, wetenskaplik te toets. “Ons het ons ondersteuning aangebied om ŉ studie te ontwerp om dié produk te ondersoek,” het Matshidiso Moeti, Afrika-direkteur van die WGO, Donderdag gesê. Die WGO het met pres. Rajoelina en die land se minister van gesondheid vergader om te bepaal onder watter toestande só studie kan plaasvind om die doeltreffendheid van die produk te bepaal, het Moeti bygevoeg. “Ons ontmoedig nie die gebruik van die produk nie, maar ons sal dit eers wil toets. Sodoende is dit gebaseer op bewyse wanneer dit wyd beskikbaar gemaak word.” Die kruiemiddel, “Covid Organics”, word voorberei deur die Malgassiese Instituut vir Toegepaste Navorsing. Dit bevat als, ŉ plant wat op die Indiese Oseaan-eiland gekweek word. Ondanks ŉ gebrek aan wetenskaplike bewyse, voer Rajoelina aan dat die middel reeds ŉ paar Malgasse van Covid-19 genees het. Daar word van kinders wat na die skool terugkeer, vereis om dit te gebruik. “Hierdie plant versterk die immuniteit en beskerm mens teen verskeie virusse en koors en veral longsiektes,” het Rajoelina gesê. Die instituut se direkteur-generaal, Charles Andrianjara, het intussen slegs na die middel as “voorkomend” verwys. Dit word gratis versprei aan kwesbare persone en word in die handel verkoop. Tanzanië se president John Magufuli het vroeër in Mei aangekondig dat hy ŉ bestelling geplaas het vir “Covid Organics”. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.